DOI: 10.14457/tu.the.2023.1091
title: ปัจจัยที่มีอิทธิพลต่อความตั้งใจที่จะใช้สมาร์ทโฮม: กรณีศึกษาผู้ใช้งานสมาร์ทโฮมและผู้ไม่ใช้งานสมาร์ทโฮม

description: ระบบสมาร์ทโฮม เป็นบ้านที่นำเทคโนโลยีเข้ามาช่วยให้การควบคุมอุปกรณ์ และเครื่องใช้ไฟฟ้าภายในภายนอกบ้านสั่งการได้จากระยะไกล เช่น การควบคุมระบบไฟฟ้า อุณหภูมิภายในบ้านความบันเทิงในบ้าน ระบบรักษาความปลอดภัย และเครื่องใช้ไฟฟ้าต่าง ๆ โดยปัจจุบันมีการพัฒนาร่วมกับแนวคิดอินเทอร์เน็ตในทุกสิ่งที่ใช้งานกับอุปกรณ์ไอทีในชีวิตประจำวัน เช่น สมาร์ทโฟน แท็บเล็ตสมาร์ทวอทช์ คอมพิวเตอร์รวมไปถึงเครื่องใช้ไฟฟ้าภายในบ้านอื่น ๆ นำมาเชื่อมโยงและรับส่งข้อมูลร่วมกันผ่านระบบอินเทอร์เน็ตไร้สาย เพื่อสั่งการและควบคุมการใช้งานในระยะไกลได้สะดวกรวดเร็วเพิ่มความบันเทิง ความสะดวกสบาย การควบคุมใช้พลังงานได้ตามต้องการ เพิ่มระดับความปลอดภัยและคุณภาพชีวิตที่ดีขึ้นโดยข้อมูลจากการประเมินของ International Data Corporation หรือ IDC ระบุในปี 2022 จากสถิติผู้ใช้งานสมาร์ทโฮม หรือเครื่องใช้ไฟฟ้าอัจฉริยะที่ต่ออินเทอร์เน็ตในประเทศไทยมีจำนวน 2.6 ล้านหลัง เติบโตขึ้นจากปีก่อนประมาณร้อยละ 12 รวมแล้วเป็นเงินประมาณ 3,600 ล้านบาท โตขึ้นจากปี 2020 ถึงร้อยละ 61.8 เมื่อแบ่งแยกตามประเภทของอุปกรณ์สมาร์ทโฮมได้ ดังนี้ เครื่องใช้ไฟฟ้าอัจฉริยะ 1,787 ล้านบาท อุปกรณ์รักษาความปลอดภัย 521 ล้านบาท อุปกรณ์ควบคุมการเชื่อมต่อของอุปกรณ์อัจฉริยะอื่น ๆ 474 ล้านบาท อุปกรณ์ด้านความบันเทิง 442 ล้านบาท อุปกรณ์ที่เกี่ยวกับพลังงาน 217 ล้านบาท และอุปกรณ์เกี่ยวกับความสว่าง เช่น หลอดไฟ 153 ล้านบาท โดยอุปกรณ์อัจฉริยะของบ้านนั้นเติบโตร้อยละ 50 ขึ้นไป โดยตลาดสมาร์ทโฮมสามารถเติบโตได้อีก เนื่องจากบ้านอีกหลายล้านหลังในประเทศไทยที่ยังไม่มีอุปกรณ์เหล่านี้ ในสัดส่วนการใช้อุปกรณ์สมาร์ทโฮมภายในบ้านแต่ละชนิดเฉลี่ยอยู่ที่ 76.91 ดอลล่าร์ หรือประมาณ 2,500 บาท ส่วนที่น้อยที่สุดคืออุปกรณ์ประเภทแสงสว่าง เช่น หลอดไฟ อยู่ที่ 4.17 ดอลล่าร์ หรือประมาณ 135 บาท โดยในตลาดสมาร์ทโฮมเป็นเทรนด์ที่จะมาในอนาคต ผู้บริโภคจะคำนึงถึงและให้ความสำคัญมากยิ่งขึ้นงานวิจัยครั้งนี้ มีวัตถุประสงค์เพื่อศึกษาถึงปัจจัยที่มีอิทธิพลต่อความตั้งใจที่จะใช้สมาร์ทโฮม: กรณีศึกษาผู้ใช้งานสมาร์ทโฮม และผู้ไม่ใช้งานสมาร์ทโฮม โดยในการทำวิจัยครั้งนี้เป็นการพิสูจน์กรอบแนวคิดจากงานที่ทำการทบทวนวรรณกรรมอย่างเป็นระบบ เพื่อทราบถึงปัญหาในปัจจัยต่าง ๆ ที่เกี่ยวข้องกับผู้บริโภคที่ให้ความสำคัญในเรื่องสมาร์ทโฮมมีทฤษฎีที่เกี่ยวข้อง ได้แก่ แนวคิดด้านแรงจูงใจและแนวคิดด้านอุปสรรคมาเป็นแนวทางในการสร้างกรอบแนวคิดการวิจัย อันประกอบด้วยการใช้พลังงานให้มีประสิทธิภาพ การได้ประโยชน์ทางการเงิน คุณภาพชีวิตที่ดี ความไม่ไว้วางใจและการต่อต้าน การรับรู้ที่จำกัดของบ้านอัจฉริยะ การพิจารณาทางการเงิน ความกังวลด้านเทคโนโลยีอิทธิพลทางสังคมเชิงลบ และความเสี่ยงด้านความปลอดภัย ที่มีอิทธิพลต่อความตั้งใจที่จะใช้สมาร์ทโฮม ผลการวิจัยพบว่า ปัจจัยการใช้พลังงานให้มีประสิทธิภาพ คุณภาพชีวิตที่ดี การรับรู้ที่จำกัดของบ้านอัจฉริยะ ความกังวลด้านเทคโนโลยี อิทธิพลทางสังคมเชิงลบ และความเสี่ยงด้านความปลอดภัยเป็นปัจจัยที่มีอิทธิพลต่อความตั้งใจที่จะใช้สมาร์ทโฮม ทั้งนี้ปัจจัยการได้ประโยชน์ทางการเงิน ความไม่ไว้วางใจและการต่อต้าน และการพิจารณาทางการเงินเป็นปัจจัยที่ไม่ส่งอิทธิพล ต่อความตั้งใจที่จะใช้สมาร์ทโฮม นอกเหนือจากนี้งานวิจัยยังแสดงให้เห็นว่าผู้ใช้งานสมาร์ทโฮม และผู้ไม่ใช้งานสมาร์ทโฮมเป็นตัวแปรกำกับที่ส่งผลต่อความสัมพันธ์ระหว่างการใช้พลังงานให้มีประสิทธิภาพ คุณภาพชีวิตที่ดีการรับรู้ที่จำกัดของบ้านอัจฉริยะ ความกังวลด้านเทคโนโลยี อิทธิพลทางสังคมเชิงลบ และความเสี่ยงด้านความปลอดภัย อันนำไปสู่ความตั้งใจที่จะใช้สมาร์ทโฮม